《飞来寺右林莽中寻达磨石小憩戏作一转语》
明代·黄佐

淩空飞锡结嶙峋，薝卜香中草自春。鸟度云移今此世，鸿冥天阔我何人。

羲娥断送千年梦，龙象终成一聚尘。便合拈花发微笑，沧波无语月华新。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。